paragraph_text: Na suvremenim brodovima općenito se rabi cijeli niz različitih zastava. Neke od njih služe za označavanje pripadnosti broda (državne, ali druge, mogu označavati i domaću luku ili slično). Druge zastave služe za prikazivanje statusa broda (trgovački, ribarski, vojni, u državnoj službi i sl.), a treće pak služe kao komunikacijski signali te se njima prenose navigacijske i druge operativne poruke s broda na brod ili s broda na kopno (danas su propisani Međunarodnim signalnim kodeksom). Na kraju, postoji i skupina zastava koje označavaju prisutnost visokih gostiju, državnih dužnosnika ili vojnih časnika na brodu. U pravilu postoji više zastava koje se koriste istodobno za iskazivanje državne pripadnosti broda, ovisno o njegovom statusu, položaju u luci odnosno na otvorenom moru i o drugim okolnostima, kao što su vremenski uvjeti ili isticanje zastave u dane praznika.